Бзэм нэхъ лъапIэ щыIэкъым
Анэдэлъхубзэм и дунейпсо махуэм, мазаем и 21-м, ПащIэ Бэчмырзэ и цIэр зезыхьэ республикэ сабий библиотекэр хэтащ «Ди къежьапIэхэр. IуэрыIуатэр додж» урысейпсо Iуэхум. Абы ипкъ иткIэ IуэхущIапIэм щрагъэкIуэкIащ усэ къеджэнымкIэ «Язык родной, поведай нам слова…» зэпеуэр. Ар къыхилъхьащ сабийхэм я къеджэныгъэхэр дэIыгъынымкIэ Ульяновск щыIэ фондым, Президент грантхэм я фондыр и дэIэпыкъуэгъуу.
Зэпеуэм ирихьэлIэу библиотекэм тхылъ дапхъэ щагъэуващ, Урысейм щыпсэу лъэпкъхэм я тхакIуэ нэхъыфIхэм я художественнэ тхыгъэхэр, таурыхъхэр, хъыбархэр щагъэлъагъуэу.
Iуэхур зи жэрдэмхэм я мурад нэхъыщхьэр — ныбжьыщIэхэм лъэпкъ зэмылIэужьыгъуэхэм къахэкIа, щэнхабзэ, дин зэщхьэщыкIыныгъэ зиIэ гъунэгъухэм пщIэ хуащIу, яхуэгуапэу къагъэхъунырщ. АбыкIэ IэмалыфIу къалъытэ IуэрыIуатэр яджыныр икIи ар хэIущIыIу ящIыныр. Iуэхур зыхуэунэтIар сабийхэм, ныбжьыщIэхэм, щIалэгъуалэм ядэлажьэ IуэхущIапIэхэр зэкъуагъэувэу, бзэмрэ литературэмрэ зэдагъэлэжьэнырщ, лъэпкъхэм я щэнхабзэр, хабзэр и пэкIэ ягъэкIуэтэнырщ.
Зэпеуэр къызэзыгъэпэщахэм къалэн зыщащIыжащ Урысейм щыпсэухэм я литературэ щIэинхэм ныбжьыщIэхэр хагъэгъуэзэну, Къэбэрдей-Балъкъэрым и усакIуэ, тхакIуэ цIэ-
рыIуэхэм я Iэдакъэ къыщIэ-
кIа художественнэ тхыгъэ-
хэм еджакIуэхэр гъэхуауэ еджэным драгъэхьэхыну, зэфIэкI зиIэхэр, артист Iэзагъ зыхэлъхэр къагъэнэIуэну.
НыбжьыщIэхэр хагъэгъуэзащ Анэдэлъхубзэм и дунейпсо махуэр къызэрыхалъхьам, абы и тхыдэмрэ мыхьэнэмрэ, я бзэр хуэсакъыу яхъумэн, зрагъэужьын зэрыхуейм.
Зэхьэзэхуэм хэтащ Налшык къалэм и гимназие-хэу №14-м, №29-м, курыт еджапIэ №17-м я гъэсэнхэр, «Шэху уэздыгъэхэр» литературэ студием екIуалIэ ныбжьыщIэхэр. Зэпеуэм еджакIуэ 40 кърихьэлIащ. Ахэр адыгэбзэкIэ, урысыбзэкIэ къеджащ IуэрыIуатэм щыщу нэхъ дэзыхьэххэм. Языныкъуэхэм утыку кърахьащ езыхэм я тхыгъэхэр.
КъэпщытакIуэ гупым хэтащ КъБР-м и ТхакIуэхэм я зэгухьэныгъэм и унафэщI, усакIуэ Беппаев МутIэлип, балъкъэр усакIуэ, журналист Мусукаевэ Сэкинат, филологие щIэныгъэхэм я доктор, Гуманитар къэхутэныгъэхэмкIэ Къэбэрдей-Балъкъэр къэрал институтым и лэжьакIуэ нэхъыжь ХьэкIуащэ Мадинэ, КъБКъУ-м тхыдэмкIэ, филологием- рэ хъыбарегъащIэ IэнатIэ-хэмкIэ и институтым и унафэщIым гъэсэныгъэ IуэхухэмкIэ и къуэдзэ Хьэщхъуэжь Заретэ сы-мэ.
Зэпеуэм ирагъэблэгъащ КъБКъУ-м тхыдэмкIэ, филологиемрэ хъыбарегъащIэ IэнатIэхэмкIэ и институтым урысыбзэмрэ урыс литературэмкIэ, адыгэбзэмрэ адыгэ литературэмкIэ и къудамэхэм я 1-3-нэ курсхэм щеджэхэр. Ахэр ныбжьыщIэхэм къахуеджащ нэхъыфIу ялъагъу усэхэм. Зэхыхьэр щиухым библиотекэм и унафэщI Хьэту Светланэ зэпеуэм хэтахэмрэ къахуеблэгъахэмрэ ехъуэхъуащ Анэдэлъхубзэм и дунейпсо махуэмкIэ икIи къыхигъэщащ къыдалъхуа бзэр хуэсакъыу зэрахъумэр гуапэ зэрыщыхъуар. Абы Хьэщхъуэжь Заретэ фIыщIэ тхылъ иритащ студентхэр егугъуу зэпеуэм зэрыхуигъэхьэзырам папщIэ. КъэпщытакIуэ гупым хэтхэм зэхьэзэхуэм къыхэжаныкIахэм я цIэ къраIуащ. Ахэр ягъэпэжэнущ Сабийхэмрэ ныбжьыщIэ-хэмрэ я тхылъхэм я урысейпсо махуэм ирихьэ-лIэу.
ТЕКIУЖЬ Заретэ.
Сурэтыр Къарей Элинэ трихащ.
